CELEX: C2005/281/57
Language: el
Date: 2005-11-12 00:00:00
Title: Υπόθεση T-348/05: Προσφυγή της 14ης Σεπτεμβρίου 2005 — JSC Kirovo-Chepetsky Khimichesky Kombinat κατά Συμβουλίου

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/31
            
         Προσφυγή της 14ης Σεπτεμβρίου 2005 — JSC Kirovo-Chepetsky Khimichesky Kombinat κατά Συμβουλίου
   (Υπόθεση T-348/05)
   (2005/C 281/57)
   Γλώσσα διαδικασίας: η αγγλική
   Διάδικοι
   
      Προσφεύγουσα: JSC Kirovo-Chepetsky Khimichesky Kombinat (Kirovo Cheptesk, Ρωσία) [εκπροσωπούμενη από τους: B. Servais, Y. Melin, δικηγόρους]
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 945/2005 (1) του Συμβουλίου, της 21ης Ιουνίου 2005, για τροποποίηση του κανονισμού (ΕΚ) 658/2002 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής Ρωσίας και του κανονισμού (ΕΚ) 132/2001 για την επιβολή οριστικού δασμού αντιντάμπινγκ στις εισαγωγές νιτρικού αμμωνίου καταγωγής, μεταξύ άλλων, Ουκρανίας, καθόσον ο εν λόγω κανονισμός:
               
                           —
                        
                        
                           επεκτείνει τα υφιστάμενα μέτρα αντιντάμπινγκ σε άλλα προϊόντα, εκτός από το υπό διερεύνηση προϊόν, κατά παράβαση του άρθρου 1, παράγραφος 1, του άρθρου 1, παράγραφος 2, του άρθρου 3, παράγραφος 2, του άρθρου 4, παράγραφος 1, και του άρθρου 5, παράγραφος 4, του βασικού κανονισμού· και
                        
                     
                           —
                        
                        
                           εκδόθηκε κατά προσβολή των δικαιωμάτων άμυνας και των διαδικαστικών δικαιωμάτων της προσφεύγουσας, καθόσον (i) η προσφεύγουσα δεν έγινε δεκτή σε ακρόαση σύμφωνα με το σχετικό αίτημα που υπέβαλε δυνάμει του άρθρου 6, παράγραφος 5, του βασικού κανονισμού και (ii) η Επιτροπή δεν αποκάλυψε επαρκώς τα ουσιώδη πραγματικά περιστατικά και το σκεπτικό βάσει του οποίου είχε την πρόθεση να εισηγηθεί την τροποποίηση του πεδίου εφαρμογής των μέτρων, όπως απαιτείται από το άρθρο 20 του βασικού κανονισμού, και καθόσον, αν δεν είχαν λάβει χώρα οι ως άνω παραβάσεις, η έκβαση της έρευνας αντιντάμπινγκ θα μπορούσε να είναι διαφορετική· και
                        
                     
         
               —
            
            
               να καταδικάσει το Συμβούλιο στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα είναι μια Ρωσική εταιρία που ειδικεύεται στην παραγωγή φθοριούχου ρητίνης, χημικών ουσιών, ιατρικών προϊόντων και λιπασμάτων, συμπεριλαμβανομένου του νιτρικού αμμωνίου. Η προσφεύγουσα εξάγει νιτρικό αμμώνιο και άλλα λιπάσματα στην Κοινότητα.
   Η προσφεύγουσα ζητεί την ακύρωση του προσβαλλομένου κανονισμού για τον λόγο ότι ο κανονισμός αυτός παραβαίνει το άρθρο 1, παράγραφος 1, το άρθρο 1, παράγραφος 2, το άρθρο 3, παράγραφος 2, το άρθρο 4, παράγραφος 1, και το άρθρο 5, παράγραφος 4, του κανονισμού (ΕΚ) 384/96 (2) του Συμβουλίου, καθόσον επεκτείνει τα υφιστάμενα μέτρα αντιντάμπινγκ σε προϊόντα που δεν είναι το σχετικό προϊόν.
   Περαιτέρω, η προσφεύγουσα ισχυρίζεται ότι ο προσβαλλόμενος κανονισμός εκδόθηκε κατά προσβολή των δικαιωμάτων άμυνας και των διαδικαστικών δικαιωμάτων της, καθόσον (i) η προσφεύγουσα δεν έγινε δεκτή σε ακρόαση σύμφωνα με το σχετικό αίτημα που υπέβαλε δυνάμει του άρθρου 6, παράγραφος 5, του κανονισμού (ΕΚ) 384/96 του Συμβουλίου και (ii) η Επιτροπή δεν αποκάλυψε επαρκώς τα ουσιώδη πραγματικά περιστατικά και το σκεπτικό βάσει του οποίου είχε την πρόθεση να εισηγηθεί την τροποποίηση του πεδίου εφαρμογής των μέτρων, όπως απαιτείται από το άρθρο 20 του κανονισμού (ΕΚ) 384/96 του Συμβουλίου.
   
      (1)  ΕΕ L 160, της 23/06/2005, σ.1
   
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 56, της 06/03/1996, σ.1)